แบงก์ยูโอบีขยับตัวดอดซื้อบลจ.ไอเอ็นจีในไทย
แบงก์ยูโอบีสยายปีกในไทยซื้อ บลจ.ไอเอ็นจีของเนเธอร์แลนด์ หวังรุกธุรกิจกองทุนเต็มสูบ คาดได้ข้อสรุปกลางปี 2556
21 พ.ย. 2555

แบงก์ยูโอบีสยายปีกในไทยซื้อ บลจ.ไอเอ็นจีของเนเธอร์แลนด์ หวังรุกธุรกิจกองทุนเต็มสูบ คาดได้ข้อสรุปกลางปี 2556
บริษัท ไอเอ็นจี กรุ๊ป เอ็นวี ของเนเธอร์แลนด์ แถลงว่า ตกลงที่จะขายธุรกิจบริหารสินทรัพย์ในประเทศไทยให้กับธนาคารยูไนเต็ด โอเวอร์ซีส์ แบงก์ของสิงคโปร์ เป็นเงินสด 10 ล้านยูโร (12.8 ล้านเหรียญสหรัฐ) หรือประมาณ 384 ล้านบาท ขณะที่ไอเอ็นจีเดินหน้าการปรับลดการลงทุนในเอเชีย แต่ยังคงดำเนินธุรกิจในเกาหลีใต้ ฮ่องกง มาเลเซีย ไต้หวัน และญี่ปุ่น
รายงานข่าวแจ้งว่า การขายธุรกิจในไทยเป็นส่วนหนึ่งของโครงการขายสินทรัพย์ของไอเอ็นจี ที่มีเป้าหมายเพื่อนำเงินรายได้ไปชำระคืนเงินช่วยเหลือ 1 หมื่นล้านยูโร (1.27 หมื่นล้านเหรียญสหรัฐ) ให้กับรัฐบาลเนเธอร์แลนด์ ที่ได้เคยให้แก่ไอเอ็นจีในช่วงที่เกิดวิกฤตการเงินปี 2551 ขณะที่ในเดือน ต.ค. ไอเอ็นจีตกลงที่จะขายธุรกิจประกันบางส่วนในเอเชียเป็นมูลค่า 3,800 ล้านเหรียญสหรัฐ
แถลงการณ์ระบุว่า ธุรกิจบริหารสินทรัพย์ในไทยของไอเอ็นจีถือครองสินทรัพย์ประมาณ 1.138 แสนล้านบาท (3,700 ล้านเหรียญสหรัฐ) ณ สิ้นเดือน ก.ย.ที่ผ่านมา โดยการซื้อธุรกิจดังกล่าวไม่กระทบมากนักต่อผลประกอบการของยูโอบี
ทั้งนี้ ธุรกิจในไทยของไอเอ็นจีเป็นธุรกิจจัดการกองทุนรวมเอเชียที่ใหญ่ที่สุดเป็นอันดับ 3 ของไอเอ็นจี 
นายเทอเรนซ์ ออง ประธาน บริษัทจัดการสินทรัพย์ยูโอบี หรือยูโอบีเอเอ็ม กล่าวว่า การซื้อธุรกิจจัดการการลงทุนของไอเอ็นจีในประเทศไทยจะช่วยให้เราขยายเครือข่ายของยูโอบีเอเอ็มให้เป็นหนึ่งในบริษัทบริหารสินทรัพย์ชั้นนำของเอเชีย
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน ยูโอบี (ไทย) ให้ความเห็นว่าการเจรจาซื้อหุ้น บลจ.ไอเอ็นจี (ประเทศไทย) ของธนาคารยูโอบี สิงคโปร์ จะได้ข้อสรุปในช่วงกลางปี 2556 ซึ่งถือเป็นไปตามแผนการดำเนินธุรกิจของยูโอบีที่ต้องการเข้ามารุกธุรกิจบริหารจัดการเงินลงทุน และในช่วงที่ผ่านมา ยูโอบี สิงคโปร์ มียุทธศาสตร์การดำเนินธุรกิจจะให้น้ำหนักกับการเข้าซื้อกิจการเป็นสำคัญ ส่วนการจะมีการควบกิจการ บลจ.ยูโอบี (ไทย) กับ บลจ.ไอเอ็นจี (ประเทศไทย) หรือไม่ในอนาคต ขึ้นอยู่กับนโยบายของยูโอบี สิงคโปร์
อย่างไรก็ตาม ขณะนี้อยู่ระหว่างการตรวจสอบข้อมูลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ของไทย และ ก.ล.ต.สิงคโปร์